Smolíková, Eva, poslankyňa NR SR (2019-06-24):
Ďakujem veľmi pekne. Vážené panie poslankyne, vážení páni poslanci, dovoľte mi, aby som vám predložila pozmeňujúci a doplňujúci návrh poslankyni Evy Smolíkovej k návrhu poslancov Národnej rady Slovenskej republiky Evy Smolíkovej, Jaroslava Pašku, Tibora Bernaťáka na vydanie zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (tlač 1476). Na úvod mi dovoľte krátke odôvodnenie. Pozmeňovák, ktorý vám, pozmeňovací návrh, ktorý vám za chvíľočku prečítam, má nasledovné body. K bodu jedna. Keďže platné znenie zákona č. 553/2003 Z. z. nezohľadňuje nový príplatok za profesijný rozvoj, ktorým bol zavedený novým zákonom o pedagogických zamestnancoch a odborných zamestnancoch, je potrebné doplniť do § 4 aj nový príplatok za profesijný rozvoj. Bod 2 a 3. Valorizácia platov sa štandardne vykonáva nariadením vlády. V tomto prípade pri začínajúcich pedagógoch sa aj kvôli zmene percent pri príplatkoch vykonáva zmena zákonom. Úpravou príloh v zákone s účinnosťou od 1. 9. 2019 by teda mohli nastať aplikačné problémy ohľadom uplatňovania príloh k nariadeniu vlády, otázky, či má zamestnávateľ postupovať podľa účinnej prílohy zákona, alebo podľa účinnej prílohy nariadenia, môžu vystáť. Na základe záveru Legislatívnej rady vlády sa navrhuje do prechodného ustanovenia doplniť jednoznačne, že majú používať prílohy v zákone, a teda prílohy nariadenia sa v období do 31. 12. 2019 neuplatnia. A zároveň sa navrhuje technická úprava, t. j. nové vloženie príloh č. 4 a 5. Teraz, pán predsedajúci, by som prečítala detailne návrh poslaneckého návrhu: K čl. 1 1. Pred bod 1 sa vkladajú nové body 1 a 2, ktoré znejú: 1. V § 4 sa odsek 1 dopĺňa písmenom x), ktoré znie: x) príplatok za profesijný rozvoj. 2. V § 4 ods. 4 sa slová „u) a v)“ nahrádzajú slovami „u), v) a x).“ Doterajšie body sa primerane preznačia. Odôvodnenie: Úprava sa navrhuje v nadväznosti na zákon č. 138/2019 Z. z. Z dôvodu zrušenia kreditového systému s účinnosťou od 1. septembra 2019 sa stráca možnosť priznania kreditového príplatku pedagogickým zamestnancom a odborným zamestnancom. Uvedeným zákonom sa zavádza nová terminológia – profesijný rozvoj pedagogických zamestnancov a odborných zamestnancov, ktorý umožňuje pedagogickým zamestnancom a odborným zamestnancom získať príplatok za profesijný rozvoj za podmienok ustanovených v zákone. Príplatok za profesijný rozvoj je súčasťou platu pedagogického zamestnanca a odborného zamestnanca. 2. V bode 3 sa § 32g dopĺňa odsekom 4, ktorý znie: „(4) Prílohy č. 1 a 2 nariadenia vlády Slovenskej republiky č. 388/2018 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa od 1. septembra 2019 do 31. decembra 2019 neuplatňujú.“ Odôvodnenie: Navrhuje sa doplniť prechodné ustanovenie, ktorým sa vylúči aplikácia osobitných stupníc platových taríf pre dotknuté skupiny zamestnancov podľa nariadenia vlády pre obdobie od 1. septembra 2019 do 31. decembra 2019. Navrhované znenie jednoznačne spresní povinnosť postupovať v tomto období výlučne podľa príloh uvedených v zákone. Pre obdobie od 1. januára 2020 sa predpokladá nová právna úprava, ktorou sa ustanovia zvýšené stupnice platových taríf, keďže 10 % valorizácia podľa kolektívneho vyjednávania vyššieho stupňa sa bude vypočítavať z vyššieho základu. 3. V bode 4 sa slová „Prílohy č. 4 a 5 vrátane nadpisov znejú:" nahrádzajú slovami „Za prílohu č. 3 sa vkladajú prílohy č. 4 a 5, ktoré vrátane nadpisov znejú:“. Odôvodnenie: Legislatívnotechnická úprava vzhľadom na znenie § 28 ods. 2 zákona č. 553/2003 Z. z. v spojení s prílohami nariadenia vlády č. 388/2018 Z. z. Ďakujem, pán predsedajúci, skončila som.